b'\n_START_ARTICLE_\nMartin Gor\xc5\xa1e\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini knjigoveza Martina in gospodinje Marjete Gor\xc5\xa1e rojene Brin\xc5\xa1ek. Ljudsko \xc5\xa1olo je obiskoval v Sodra\xc5\xbeici, gimnazijo pa v Ljubljani, kjer je leta 1912 tudi maturiral in bogoslovje prav tako v Ljubljani. V ma\xc5\xa1nika je bil posve\xc4\x8den 24. junija 1916. Kot kaplan je slu\xc5\xbeboval na Koro\xc5\xa1ki Beli (1916-1918), Idriji (1918-1922), Ilirski Bistrici (1922-1924), Dolnjih Vremah (1924-1927) nato v \xc5\xa0tivanu pri Matenji vasi (1927-1937) od koder je upravljal tudi cerkev Sv. Florijana v Orehku, nato pa je bil od julija 1937 do smrti \xc5\xbeupnik v Slavini._NEWLINE_Gor\xc5\xa1e, kot vzoren duhovnik in narodnjak, spada v dolgo vrsto slovenskih primorskih\xc2\xa0\xc2\xbb\xc4\x8cedermacov\xc2\xab, ki so v \xc4\x8dasih fa\xc5\xa1izma krepili slovensko narodno zavest. Leta 1930 je v Matenji vasi ustanovil Bratov\xc5\xa1\xc4\x8dino kr\xc5\xa1\xc4\x8danskega nauka. Vodil je razne duhovne vaje in skrbel za obnovo cerkvenih stavb. Nasproti cerkve v Matenji vasi je dal zgraditi kapelico z lesenim kipom Male Terezike, ki ga je izrezljal brat, kipar France Gor\xc5\xa1e. Bil je tudi glasbenik in \xc4\x8debelar. Kot glasbenik je navdu\xc5\xa1eno vodil slovenske cerkvene pevske zbore in z njimi gojil slovensko petje, kot \xc4\x8debelar pa pisal strokovne \xc4\x8dlanke v revijo Slovenski \xc4\x8debelar. Imel je odprto srce za reve\xc5\xbee. Ve\xc4\x8d let je nudil vso oskrbo bogoslovcema Radku Rude\xc5\xbeu, kasnej\xc5\xa1emu misijonarju v Zambiji in bratu Branku.'